Mika Nieminen

Mika Sakari Nieminen (s. 1. tammikuuta 1966 Tampere) on suomalainen jääkiekkoilija, maailmanmestari ja olympiamitalisti. Pelipaikaltaan Nieminen oli hyökkääjä.

Ura

Mika Nieminen aloitti jääkiekkoilijan uransa aikuisten tasolla 1-divisioonassa pelanneessa Kiekko-Reippaassa. Lahdessa hän pelasi kaksi hyvää kautta ja pääsi näin Ilveksen liigajoukkueeseen pelaamaan Sakari Pietilän alaisuudessa.

Nieminen teki debyyttinsä SM-liigassa vasta 22-vuotiaana ollen vuoden tulokas. Hän oli pelannut aikuisikään asti aktiivisesti myös jalkapalloa, mutta sitten valinta ykköslajista oli tehtävä. Niemisen mukaan täysipäiväisesti jääkiekkoon siirtymistä puolsivat hänen lajiin sopivat fyysiset ominaisuutensa: "hyvät jalat ja kädet". Nieminen oli tunnettu, paitsi erittäin lahjakkaana kiekkolijana, myös äärimmäisen laiskana harjoittelijana. Niemisen kyvyt aikoinaan löytäneen Sakari Pietilän mukaan "Veikko" oli erittäin lahjakas, mutta hän ei ottanut lajia vakavasti. Juuri Pietilä sai lahjakkuuden keskittymään lajiin tosissaan ja Ilveksen valmentajana toiminut Pietilä saikin valmennettua Veikosta nopeasti huippusentterin.

Niemisen parhaat puolet pelaajana olivat yllätyksellisyys, pehmeät kädet, maailmanluokan pelikäsitys ja kookkaaksi pelaajaksi harvinainen lähtönopeus. Hänen monipuolisuudestaan kertoo myös se, että hän pystyi pelaamaan kaukalossa mitä paikkaa tahansa. Uransa lopulla hän pelasi lähinnä laitahyökkääjänä. Ahkeraa harjoittelijaa Niemisestä ei tullut koskaan. Hän kertoikin uransa lopettamisen yhteydessä kroppansa olevan jo sen verran hajalla, ettei jatkamisessa olisi mitään järkeä.

Niemisellä on SM-liigasta kaksi hopeaa ja kaksi pronssia sekä Elitserienistä yksi hopea. Hän ei ole seuratasolla voittanut koskaan kultaa. Nieminen valittiin SM-liigan vuoden tulokkaaksi kaudella 1988. Hän voitti Elitserienin piste- ja maalipörssit kaudella 1994–1995. Nieminen on valittu Suomen Jääkiekkoleijonaksi numero 164. Hän on ylivoimaisesti tehokkain pistemies maajoukkuetasolla verrattuna pelimäärään. Nieminen on Marko Palon ja Sami Kapasen ohella vuoden 1995 maailmanmestareista ainoa, joka ei voittanut urallaan Suomen mestaruutta.

Niemisen ura päättyi Ilveksen joukkueessa keväällä 2002.
SM-liigassa hän pelasi 419 ottelua, tehden pisteet 149 + 267 = 416. 55 play off –ottelussa hän merkkasi tehot 17 + 34 = 51.

Maajoukkueura

Mika Nieminen oli mukana Suomen 1990-luvun merkittävimmissä saavutuksissa arvokisoissa. Hän oli voittamassa maailmanmestaruutta vuonna 1995, MM-hopeaa 1992 ja 1994 sekä olympiapronssia 1994 ja 1998. Nieminen kuului Suomen vuoden 1996 Jääkiekon maailmancup -joukkueeseen.

Yksi suurimmista pettymyksistä Niemisen uralla on ollut epäonnistuminen rangaistuslaukauskilpailussa vuoden 1994 MM-finaalissa kahdella eri laukaisukerralla. Varsinainen peliaika päättyi 1–1 ja jatkoajan jälkeen jouduttiin rangaistuslaukauskilpailuun. Viisi ensimmäistä laukausta tuottivat tasatuloksen 2–2, joten päädyttiin laukomaan yksi pari kerralla. Kanada voitti lopulta kultaa kun Nieminen epäonnistui ja Luc Robitaille onnistui ohittamaan Suomen Jarmo Myllyksen. Vaikka Mikko Mäkelä ja Jari Kurri olivat onnistuneet ensimmäisillä yrityksillään ja Nieminen ei, oli joukkue yksimielisesti Niemisen takana. Valmentajat ovat kertoneet, että vastaus joukkueelta oli yksimielinen: ”Veikko ei epäonnistu koskaan kahta kertaa”.

Seuraavana keväänä Nieminen oli maajoukkueen mukana voittamassa Suomen ensimmäistä maailmanmestaruutta Niemisen tehdessä turnauksessa tehot 4+3.

Mika Nieminen (177) on maajoukkueen kolmanneksi paras pistemies kautta aikojen Raimo Helmisen (207) ja Ville Peltosen (183) jälkeen.

Uran jälkeen
Aktiiviuransa jälkeen Nieminen on kirjoittanut muun muassa jääkiekkoaiheisia kolumneja Helsingin Sanomiin sekä toiminut juniorivalmentajana.

Nieminen toimi vuodesta 2012 aina vuoteen 2021 Jääkiekkoliitolla taitovalmentajana.

Kesäkuussa 2021 Vammalan Palloseura tiedotti tehneensä Niemisen kanssa valmennussopimuksen seuran edustusjoukkueen kanssa.

Tilastot
http://www.eurohockey.com/player/1365-.html 
 1985–1986  Kiekkoreipas  I-divisioona  43  35  27  62  67  –  –  –  –  – 1986–1987  Kiekkoreipas  I-divisioona  44  31  32  63  34  –  –  –  –  –   1987–1988  Ilves  SM-liiga  41  21  20  41  2  4  2  3  5  0 1988–1989  Ilves  SM-liiga  23  10  21  31  14  5  3  6  9  4 1989–1990  Ilves  SM-liiga  25  12  34  46  12  9  2  6  8  4  1990–1991  Ilves  SM-liiga  44  20  42  62  20  –  –  –  –  –        MM  10  5  6  11  2 1991–1992  Lukko  SM-liiga  44  17  38  55  16  2  0  0  0  2        OK  8  4  6  10  6                      MM  8  3  5  8  2 1992–1993  Luleå HF  Elitserien  40  17  23  40  28  11  2  2  4  6        MM  6  0  0  0  2 1993–1994  Luleå HF  Elitserien  40  14  38  52  24  –  –  –  –  –        OK  8  3  5  8  0                     MM  8  2  3  5  2 1994–1995  Luleå HF  Elitserien  38  18  31  49  26  9  5  8  13  16        MM  8  4  3  7  6 1995–1996  Grasshopper Club Zürich  NLB  36  28  46  74  16  11  4  9  13  4        MM  6  4  2  6  2                       MC  4  2  0  2  2 1996–1997  Grasshopper Club Zürich  NLB  38  41  33  74  60  10  11  19  30  35        MM  8  4  3  7  2  1997–1998  Jokerit  SM-liiga  48  16  25  41  37  8  3  5  8  14       OK  5  1  2  3  2 1998–1999  HIFK  SM-liiga  53  20  28  48  12  11  4  7  11  0  1999–2000  HIFK  SM-liiga  36  15  19  34  42  9  2  6  8  18 2000–2001  HIFK  SM-liiga  50  9  28  37  22  4  1  0  1  0  2001–2002  Ilves  SM-liiga  55  9  12  21  20  3  0  1  1  0 10 kautta  yhteensä  SM-liiga  419  149  267  416  197  55  17  37  54  42 3 kautta  yhteensä  Elitserien  118  49  92  141  78  20  7  10  17  22

Henkilökohtaiset palkinnot
SM-liigan vuoden tulokas 1988
SM-liigan tehopelaaja 1990
SM-liiga All Stars 1990
SM-liiga All Stars 2-kentällinen 1993
Osuuspankin tehopelaaja (+/-) 1990
Paras maalintekijä (EHL) 1998
Izvestija-turnauksen paras hyökkääjä 1993
Suomen joukkueen paras pelaaja MM-kisoissa 1996 (yhdessä Hannu Virran ja Sami Kapasen kanssa) 
Suomen Jääkiekkoleijona #164 (Aatelointivuosi 2005)

Elitserienissä
Pistepörssin voittaja 1995
Paras maalintekijä 1995
Pudotuspelien paras maalintekijä 1995
All Stars 1995

Lähteet

Aiheesta muualla
 Niemisen esittely Suomen Jääkiekkomuseon verkkosivuilla 
 Ylen Elävä arkisto: Suhonen ja Nieminen puhuvat menestyksestä ja mammonasta
Niemisen tiedot Jääkiekkomuseon sivuilla.

Luokka:Suomalaiset jääkiekkoilijat
Luokka:Suomalaiset olympiamitalistit
Luokka:Jääkiekon maailmanmestarit
Luokka:Jarmo Wasaman muistopalkinnon voittajat
Luokka:Vuonna 1966 syntyneet
Luokka:Elävät henkilöt